Sunday, March 30, 2014
Kiirelt valmiv imemaitsev küpsise-halvaakook viib keele alla. Lihtsuses peitub võlu!
Retsept on pärit www.kokkama.ee leheküljelt.
Koogi jaoks on vaja:
200 g halvaad
2 pakki küpsiseid (kasutasin Selga küpsiseid)
175 g võid
2 spl hapukoort
Sulata või ning purusta küpsised ja halvaa. Sega küpsise-halvaasegusse sulavõi ja hapukoor. Vormi küpsetuspaberi abil koogimassist selline kuju nagu sa tahaksid, et koogil oleks ja hoia vähemalt 1 tund külmkapis. Lõika mõnusateks viiludeks ja maiusta!
Sunday, March 23, 2014
Tõeline šokolaadist hurmur on see kook. Eriti hea koos värskete maasikate ja mõrkjas magusa apelsinisukaadiga!
Huvitav ja minu jaoks esmakordne oli koogipõhja taignas kasutada oliivõli. Põhi jäi šokolaadikihi all meeldivalt mure ja maitsev. Kattes on lisaks ohtrale šokolaadile tunda kerget kohvimekki.
NB! Šokohoolikutele loodud!
Põhi:
300 g nisujahu
100 g oliivõli
2 spl tuhksuhkrut
1/4 tl soola
2 spl külma vett
Kate:
350 g tumedat šokolaadi (väh.50%)
250 g vahukoort
50 g suhkrut
100 g Mascarpone toorjuustu
2 muna
75 ml väga kanget kohvi
Sega jahu suhkru ja soolaga. Lisa oliivõli ja külm vesi ning sega kiirelt ühtlaseks. Suru taigen küpsetuspaberiga vooderdatud pirukavormi (28cm) põhja ja äärtesse. Hoia 15 minutit külmkapis. Vooderda põhi ja ääred fooliumiga ning seejärel küpseta põhja 180 kraadises ahjus 10 minutit.
Katte jaoks kuumuta koor keemiseni ja tõsta siis tulelt. Lisa väikesteks tükkideks murtud šokolaad ja sega kuni šokolaad on sulanud. Sega sisse ka suhkur ja kange kohv. Jahuta seejärel šokolaadisegu mõni minut. Vispelda sisse munad ning mascarpone ja sega kõik ühtlaseks.
Vala täidis põhjale ja küpseta 150 kraadi juures 25-30 minutit kuni šokolaadisegu on hüübinud.
Jahuta kooki vähemalt 2 tundi. Kõige parem on see just külmkapikülmana!
Serveeri apelsinisukaadi ja värskete maasikatega!
Apelsinisukaadi tegemiseks lõika apelsinikoorest peenikesed ribad ja keeda neid tasasel tulel pooltundi suhkrusiirupis, kuni need on klaasjad.
Inspiratsiooni sain koogi tegemiseks siit- http://www.marthastewart.com/883904/chocolate-pies-and-tarts/@center/874882/chocolate-recipes ja siit- http://www.salvagente.co.za/ozone-saunas/recipe-dairy-free-mocha-tart/
Saturday, March 15, 2014
Banaan ja šokolaad on minu suured lemmikud. Väga vähe on neid päevi, mis ma suudan ilma nendeta veeta!
Kusjuures banaan sisaldab valku nimega trüptofaan, mis muutub meie kehas serotoniiniks, tänu millele lõõgastume paremini ja oleme õnnelikumad!
... no ja tumeda šokolaadi headuses on ilmselt kõik juba veendunud :)
Selles koogis on nii banaani- kui ka šokolaadimaitset korralikult tunda. Nii maitsev!
Põhi:
150 g Digestive küpsiseid
1 spl kakaod (magustamata)
75 g võid
Šokolaadikiht:
125 ml vahukoort
100 g toorjuustu
100 g tumedat šokolaadi
2 spl suhkrut
Banaanikiht:
125 ml vahukoort
100 g toorjuustu
2 väiksemat banaani (nii palju, et saaks umbes 150 g banaanipüreed)
1 spl suhkrut
1 tl vanillisuhkrut
3 g želatiini
Purusta küpsised ning sega hulka sulavõi ja kakao. Suru saadud segu küpsetuspaberiga vooderdatud lahtikäiva koogivormi (18-20cm) põhja ja äärtesse. Aseta vorm täidise valmistamise ajaks külma.
Sulata šokolaad vesivannil ja jäta jahtuma. Vahusta vahukoor koos toorjuustu ja suhkruga, lisa sulašokolaad ja sega ühtlaseks. Vala šokolaadisegu küpsisepõhjale ja pane vorm jälle külmkappi tagasi.
Püreesta saumiksriga banaan kreemjaks massiks. Vahusta vahukoor koos toorjuustu ja suhkruga. Lisa banaanipüree ja vanillisuhkur. Paisuta želatiinipuru väheses külmas vees paar minutit ja sulata seejärel vesivannil. Jahuta veidi ja vala siis pidevalt segades peene joana banaanisegu hulka. Määri saadud segu ühtlaselt šokolaadisegu peale laiali ning lase koogil enne serveerimist paar tundi külmkapis tahkuda.
Serveeri banaaniviilude ja melissilehega.
Saturday, March 8, 2014
Maitsvad batoonid, milles võib vahelduseks kasutada iga kord erinevaid pähkleid, seemneid ja puuvilju. Neid on eriti hea tööle või kooli kaasa võtta, et vahepeal suurem nälg kustuda.
Müslibatoonide sees kasutasin goji marju, mida peetakse maailma kõige toitaineterikkamateks, sest sisaldavad 21 mineraal- ja mikroelementi ja 18 erinevat aminohapet. Goji mari on ka tuntud kui "Happy Berry", mis edendab meie rõõmsameelsust ja turgutab vaimu. Seda on meil kevadel vaja!!
Või asemel lisasin batoonidele hoopis kookosrasva, mis on hea seedimisele ja ei kogune meie organismi raskoena. Kookosrasv soodustab vitamiinide imendumist kehasse ja võitleb bakterite vastu!
Vajalikud ained:
250 g jämedaid kaerahelbeid
150 g erinevate pähklite segu (mulle meeldivad eriti pekaani- ja makadaamiapähklid)
200 g datleid
150 g rosinaid
75 g kuivatatud goji marju
60 g kookosrasva
60 g mett
1 banaan
Purusta blenderis või saumikseriga datlid ja rosinad. Purustatud mass jääb pehme ja kreemjas.
Haki pähklid veidi peenemaks.
Sega kaerahelveste hulka rosina- ja datlimass, pähklid, goji marjad, pehme kookosrasv ja mesi.
Püreesta banaan ja lisa ka see. Sega kõik ühtlaseks massiks ja suru ruudukujulisena suuremale alusele nii, et kõrgus jääks umbes 1,5 cm. Kata toidukilega ja hoia külmikus vähemalt 2-3 tundi.
Lõika meelepärase kujuga tükid- kolmnurgad, ristkülikud või ruudud. Paki näiteks toidukile sisse ja hoia neid külmikus. Nii saad kiirel hommikul kohe mõned kaasa haarata.
Sunday, March 2, 2014
Ilusad ja nunnud! Hapukas kreem magusa beseekatte all maitseb taevalikult!
Väikeste muretaignakorvikeste sees on sidrunikreem ja selle peal valged beseetupsud.
6 tk
Vaja läheb:
Muretaigen:
100 g külma võid
2 1/4 dl nisujahu
1/4 tl soola
2-3 spl külma vett
Sidrunikreem:
1 dl sidrunimahla (mina sain selle koguse 1 suurest sidrunist)
1,25 dl vett
1 dl suhkrut
3 munakollast
2 spl maisitärklist
1 spl sidrunikoort
25 g võid
Besee:
3 munavalget
2,5 dl suhkrut
Haki külm või, sool ja jahu segamini. Lisa vesi ja mätsi kiirelt taignapalliks. Hoia taigent umbes tund aega külmas.
Rulli taigen jahusel laual umbes poole sentimeetri paksuseks. Vooderda tartaletivormid küpsetuspaberiga või määri võiga. Vajuta ümmarguse kausi ääre või muu ümmarguse vormiga tartaletivormi jaoks sobivad taignakettad. Tõsta taignakettad vormi ja vajuta taigen tugevalt vormi põhja ja äärtesse. Tee kahvliga põhja väikesed augud, et taigen liigselt ei kerkiks ja küpseta 10 minutit 200 kraadi juures.
Vahepeal valmista kreem. Selleks sega potis kokku kõik kreemi ained välja arvatud sidrunikoor ja või. Kuumuta madalal tulel pidevalt segdes kuni kreem pakseneb. Tõsta tulelt ja lisa siis toasoe või ja sidrunikoor. Sega kõik ühtlaseks.
Küpsenud muretaignakorvikestele tõsta peale sidrunikreem ja küpseta 7-8 minutit 200 kraadi juures.
Kõige peale valmista beseekatte. Selle jaoks vahusta munavalged pehme vahuni. Hakka järk-järgult suhkrut lisama ja vahusta kuni saad tugeva vahu. Pritsi kondiitrikotiga sidrunikreemi peale beseetupsud. Küpseta nüüd veel 240 kraadises ahjus 3-4 minutit. Lase koogikestel lahtise uksega ahjus veerand tundi seista ja tõsta seejärel jahtuma.